Strætisvagn á leið 12 endaði í gærkvöldi hálfur út í Reykjavíkurtjörn . Betur fór en áhorfðist en einungis bílstjórinn var um borð og slasaðist hann ekki . Þá urðu minniháttar skemmdir á vagninum og hefur hann nú verið fjarlægður . Þetta staðfestir Guðmundur Heiðar Helgason , upplýsingafulltrúi Strætó , í samtali við Fréttablaðið . „ Þetta var leið tólf og gerist um miðnætti í gær . Hann var að klára vakt og var að fara að skila bílnum með engan farþega um borð , “ segir Guðmundur . „ Hann fékk einhverja hviðu á sig og það var hált og hann hefur bara runnið út fyrir . “ Engin slys urðu á fólki eins og áður segir . „ Sem betur fer meiddist hann ekki og mér skilst að tjónið á vagninum hafi ekki verið mikið og hann er kominn upp úr . En honum var auðvitað brugðið . “ Guðmundur segir að veður hafi sett sinn strik í reikninginn fyrir Strætó undanfarna daga . „ Þegar eru svona aðstæður í langan tíma þá fer það að taka toll af flotanum hjá okkur . Við getum ekki beðið eftir að þetta fari að lagast , “ segir hann léttur í bragði .